Document ID: 32002D0680

Απόφαση της Επιτροπής
της 23ης Αυγούστου 2002
για χρηματική συμμετοχή της Κοινότητας στις δαπάνες που πραγματοποιούνται από την Ισπανία για την κατάρτιση του κοινοτικού αμπελουργικού μητρώου
[κοινοποιηθείσα υπό τον αριθμό Ε(2002) 3133]
(Το κείμενο στην ισπανική γλώσσα είναι το μόνο αυθεντικό)
(2002/680/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2392/86 του Συμβουλίου, της 24ης Ιουλίου 1986, για την κατάρτιση του κοινοτικού αμπελουργικού μητρώου(1), όπως τροποποιήθηκε τελευταία από τον κανονισμό (ΕΚ) αριθ. 1631/98(2), και ιδίως το άρθρο 9 παράγραφος 3,
Ύστερα από διαβούλευση με το Ευρωπαϊκό Γεωργικό Ταμείο Προσανατολισμού και Εγγυήσεων,
Εκτιμώντας τα ακόλουθα:
(1) Σύμφωνα με το άρθρο 9 παράγραφος 1 του κανονισμού (ΕΟΚ) αριθ. 2392/86, η Κοινότητα συμμετέχει κατά ποσοστό 50 % του πραγματικού κόστους στη χρηματοδότηση της κατάρτισης του κοινοτικού αμπελουργικού μητρώου στα κράτη μέλη και στις επενδύσεις για μηχανοργάνωση που είναι απαραίτητες για τη διαχείριση του εν λόγω μητρώου.
(2) Βάσει του άρθρου 9 παράγραφος 3 του ιδίου κανονισμού δόθηκαν προκαταβολές στην Ισπανία· αυτές θα αφαιρεθούν από το συνολικό ποσό της κοινοτικής συμμετοχής.
(3) Σύμφωνα με το άρθρο 9 παράγραφος 4 του ιδίου κανονισμού τα άρθρα 8 και 9 του κανονισμού (ΕΚ) αριθ. 1258/1999 του Συμβουλίου(3) εφαρμόζονται στην κοινοτική χρηματοδότηση κατάρτισης του μητρώου.
(4) Η Ισπανία διαβίβασε στην Επιτροπή τα αναγκαία έγγραφα για να αποφασίσει επί του ποσού που θα αναλάβει ως δαπάνες που πραγματοποιούνται για την κατάρτιση του μητρώου.
(5) Η Επιτροπή προέβη στις εξακριβώσεις που προβλέπονται στα άρθρα 9 παράγραφος 2 των κανονισμών (ΕΟΚ) αριθ. 729/70 του Συμβουλίου(4) και (ΕΚ) αριθ. 1258/1999.
(6) Ύστερα από τις εξακριβώσεις που πραγματοποιήθηκαν, ένα μέρος των δαπανών που δηλώθηκαν από την Ισπανία δεν πληροί τους απαιτούμενους κανονιστικούς όρους και συνεπώς δεν μπορεί να χρηματοδοτηθεί από την Κοινότητα.
(7) Η Ισπανία ολοκλήρωσε το αμπελουργικό μητρώο στην τελική μορφή του για τις επαρχίες που δεν καλύπτονταν ακόμη κατά την 1η Ιουλίου 1995· ωστόσο, πρέπει να περιορισθεί η χρηματοδότηση της Κοινότητας, σύμφωνα με το άρθρο 4 παράγραφος 4 του κανονισμού (ΕΟΚ) αριθ. 2392/86, στη χρηματοδότηση που αντιστοιχεί σε αυτήν του απλουστευμένου μητρώου για τις σχετικές εκτάσεις.
(8) Η αξιολόγηση των ποσών που θα ληφθούν υπόψη και εκείνων που θα απορριφθούν λόγω της μη συμμόρφωσής τους προς τους κοινοτικούς κανόνες ανακοινώθηκε από τις υπηρεσίες της Επιτροπής στην Ισπανία στις 29 Απριλίου 2002,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Κοινότητα συμμετέχει στις δαπάνες που πραγματοποιήθηκαν από την Ισπανία για την κατάρτιση του κοινοτικού αμπελουργικού μητρώου για το συνολικό ποσό που καθορίστηκε στον πίνακα που επισυνάπτεται στην παρούσα απόφαση.
Άρθρο 2
Η παρούσα απόφαση απευθύνεται στο Βασίλειο της Ισπανίας.
Βρυξέλλες, 23 Αυγούστου 2002.

Labels: 4
6
12
18
15